section_heading: Povijest
paragraph_text: Godine 1665., New Jersey je odvojen od New Yorka i postao zasebna provincija, ali granica koja je bila predmet sukoba godinama nije ustanovljena sve do 1765. godine. Područje između rijeka Byram i Connecticut odvojeno je 1667., te postalo zapadni dio Connecticuta. U srpnju 1673. nizozemska je flota ponovno zauzela New York te ga iduće godine sporazumom s Englezima zamijenila za Surinam. Englezi su u mnogočemu nastavili s dotadašnjom nizozemskom politikom na ovom teritoriju, kao što je primanje izbjeglica iz religijskih ratova u Europi, te suradnja s Irokezima. Skupština kolonije uspostavljena je u listopadu 1683. godine. Ustav kolonije izglasan je ubrzo nakon toga. Promijenjen je i ustroj kolonije koja je sad podijeljena na dvanaest okruga, koji su dalje podijeljeni na gradove. Ovaj ustroj postoji i danas, iako je broj okruga znatno povećan.